CELEX: 32020D1235
Language: sk
Date: 2020-08-26 00:00:00
Title: Rozhodnutie Komisie (EÚ) 2020/1235 z 26. augusta 2020, ktorým sa Grécku povoľuje predĺženie určitých období uvedených v článku 4 nariadenia Európskeho parlamentu a Rady (EÚ) 2020/698 [oznámené pod číslom C(2020) 5742] (Iba anglické znenie je autentické)

31.8.2020   
               
               
                  SK
               
               
                  Úradný vestník Európskej únie
               
               
                  L 282/17
               
            
         ROZHODNUTIE KOMISIE (EÚ) 2020/1235
         z 26. augusta 2020,
         ktorým sa Grécku povoľuje predĺženie určitých období uvedených v článku 4 nariadenia Európskeho parlamentu a Rady (EÚ) 2020/698
         
            
               [oznámené pod číslom C(2020) 5742]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID‐19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (1), a najmä na jeho článok 4 ods. 4,
         keďže:
         
                     (1)
                  
                  
                     Článkom 4 ods. 2 nariadenia (EÚ) 2020/698 sa lehota na vydanie novej karty vodiča podľa Európskeho parlamentu a Rady nariadenia (EÚ) č. 165/2014 (2) predlžuje na dva mesiace od prijatia žiadosti, ak vodič požiada o obnovenie karty vodiča od 1. marca 2020 do 31. augusta 2020.
                  
               
                     (2)
                  
                  
                     Článkom 4 ods. 3 nariadenia (EÚ) 2020/698 sa lehota na vydanie náhradnej karty vodiča predlžuje na dva mesiace od prijatia žiadosti, ak vodič požiada o takúto náhradu od 1. marca 2020 do 31. augusta 2020.
                  
               
                     (3)
                  
                  
                     Grécko podalo listom z 24. júla 2020 odôvodnenú žiadosť o povolenie predĺžiť o dva mesiace obdobie medzi 1. marcom 2020 a 31. augustom 2020, ktoré sa uvádza v článku 4 ods. 2 a 3 nariadenia (EÚ) 2020/698. Na podporu svojej žiadosti poskytlo Grécko 28. júla 2020 dodatočné informácie.
                  
               
                     (4)
                  
                  
                     Podľa informácií, ktoré Grécko poskytlo, bude obnovenie platnosti a nahradenie kariet vodičov v Grécku po 31. auguste 2020 pravdepodobne naďalej neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (5)
                  
                  
                     Grécko prijalo v reakcii na pandémiu COVID-19 viacero mimoriadnych opatrení týkajúcich sa zamestnancov verejného sektora vrátane pracovníkov ministerstiev a regionálnych dopravných služieb. Tieto opatrenia ovplyvnili schopnosť obnovovať a nahrádzať tachografové karty vodičov. Medzi tieto opatrenia patrila „osobitná dovolenka pre zamestnancov verejnej správy“, ktorá bola zavedená gréckymi právnymi predpismi a mala značný vplyv na počet pracovníkov, ktorí mohli dané úlohy vykonávať.
                  
               
                     (6)
                  
                  
                     S vývojom pandémie v Grécku sa tieto opatrenia postupne prispôsobovali, zmierňovali a napokon sa zrušili. Opatrenia mali celkovo za následok akútny nedostatok pracovníkov verejného sektora a dlhé meškania pri vybavovaní žiadostí o obnovenie a náhradu kariet vodičov.
                  
               
                     (7)
                  
                  
                     Nedostatok pracovníkov spôsobil aj meškania v postupe zadávania zmluvy o technickej pomoci na výrobu tachografových kariet vodičov. Príslušný orgán ministerstva infraštruktúry a dopravy publikoval verejnú súťaž na dvojročnú zmluvu na vydanie inteligentných tachografových kariet. Zmluva bola napokon uzavretá 30. júna 2020, ale dodávateľ potrebuje pred začatím vydávania kariet minimálny čas na prípravu. Dovtedy sa inteligentné tachografové karty dajú vydávať jedine na základe vzájomnej pomoci, ktorú poskytuje poľský orgán vydávajúci karty (poľský CIA), ale táto pomoc sa obmedzuje na maximálne 6 000 kariet.
                  
               
                     (8)
                  
                  
                     Okrem toho podľa informácií, ktoré poskytlo Grécko, jediná skúšobňa zodpovedná za udelenie osvedčenia interoperability v súlade s článkom 12 nariadenia (EÚ) č. 165/2014 nedokáže zabezpečiť skúšky interoperability skôr ako v 39. týždni roku 2020. Karty možno vydávať až po úspešnom dokončení týchto skúšok.
                  
               
                     (9)
                  
                  
                     V dôsledku okolností opísaných v odôvodneniach 5 až 8 je v súčasnosti nevybavených viac než 11 000 žiadostí o obnovu alebo náhradu kariet vodiča a nemožno ich spracovať načas.
                  
               
                     (10)
                  
                  
                     Grécku by sa preto malo povoliť predĺženie obdobia medzi 1. marcom 2020 a 31. augustom 2020, ktoré sa uvádza v článku 4 ods. 2 a 3 nariadenia (EÚ) 2020/698.
                  
               
                     (11)
                  
                  
                     Grécko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Grécku sa povoľuje, aby obdobie medzi 1. marcom 2020 a 31. augustom 2020 uvedené v článku 4 ods. 2 a 3 nariadenia (EÚ) 2020/698 predĺžilo o dva mesiace.
         
         
            Článok 2
            Toto rozhodnutie je určené Helénskej republike.
         
         
            V Bruseli 26. augusta 2020
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 165, 27.5.2020, s. 10.
         
            (2)  Nariadenie Európskeho parlamentu a Rady (EÚ) č. 165/2014 zo 4. februára 2014 o tachografoch v cestnej doprave, ktorým sa ruší nariadenie Rady (EHS) č. 3821/85 o záznamovom zariadení v cestnej doprave a mení nariadenie Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy (Ú. v. EÚ L 60, 28.2.2014, s. 1).